Eva Gonzalès Eva Gonzalès (19 ta' April 1849, Pariġi – 5 ta' Mejju 1883, Pariġi) kienet pittriċi impressjonista Franċiża. Eva Gonzalès twieldet minn familja borgiża Monegaska ta' nisel Spanjol u kellha tfulija hienja f'Pariġi. Missierha kien ir-rumanzier Emmanuel Gonzalès, li kien jikteb rumanzi f'sensiela għall-ġurnal "Le Siècle", u ommha kienet mużiċista Belġjana. Kienu jgħixu fit-tielet sular ta' 11 Rue Bréda (illum rue Henry-Monnier). L-ewwel kienet studenta ta' Charles Chaplin u mbagħad ta' Gustave Brinon. Fl-1869, wara li Alfred Stevens introduċiha lil Édouard Manet, marret taħdem taħtu u ltaqgħet ma' Berthe Morisot, li bdiet tgħir għal ħbiberija tagħha mal-imgħallem. Spiss qagħdet bħala mudella għall-membri tal-iskola Impressjonista. Émile Zola u Jules-Antoine Castagnary t-tnejn faħħruha. Sal-1872, kienet influwenzata ħafna minn Manet imma wara żviluppat stil għaliha, iżjed personali. Matul il-Gwerra Franko-Prussjana tal-1870, evakwat lejn Dieppe fejn pinġiet xi pitturi mimlijin swied il-qalb. Fl-1879 iżżewġet lill-pittur u inċiżur Henri Guérard. Il-koppja kienu ħbieb ħafna mal-pittur Norbert Goeneutte, li pinġa bosta ritratti tagħha, ta' żewġha u binha. Eva xi drabi ħadet lil Henri bħala s-suġġet tal-pitturi tagħha, u ħafna drabi lil oħtha iżgħar minnha, Jeanne Constance Gonzalès, u 'l ommha, mużiċista. Kellha l-ħanut tax-xogħol tagħha fi 11 Rue Bréda. Hi rrifjutat li tiegħhu sehem fil-wirjiet Impressjonisti. Il-karriera tagħha ntemmet f'daqqa b'mod kiefer meta mietet b'embolja fil-5 ta' Mejju, 1883 fl-età ta' 34 sena, ftit wara li welldet tifel, Jean Raymond Guérard. Sitt ijiem qabel kien miet l-għalliem tagħha, Manet, u kienet qiegħda tinseġ kuruna għal fuq il-qabar tiegħu. Henri Guerard wara żżewweġ lil oħtha, Jeanne Gonzalès. Eva Gonzalès indifnet fi-ċimiterju ta' Montmartre. Fl-1885, kien hemm wirja retrospettiva ta' 88 xogħol tagħha fis-"Salons de La Vie Moderne". (Lista parzjali)